정조 13년
己酉閏五月十一日卯時上御誠正閣大臣備局堂上引見入侍時右議政蔡濟恭行左參贊金華鎭行大司憲李𡊠行副司直李柱國禮曹判書鄭昌順刑曹判書沈頤之行副司直金尙集徐有防李邦一李漢豐行左承旨徐有大記事官徐有聞事變假注書申星模記注官金鳳顯記事官李相璜以次進伏訖濟恭曰雨後日氣蒸熱昨又侵曉行望拜禮勞動之餘聖體若何上曰一樣矣濟恭曰王大妃殿氣候若何上曰一樣矣濟恭曰惠慶宮氣候若何上曰一樣矣上曰今朝霧氣或無有害於麥農之慮乎濟恭曰秋牟已盡刈穫春牟亦已登熟別無爲害之端矣上曰日前之雨雨而卽暘亦可謂適中矣濟恭曰今番雨澤八路均霑誠萬幸而頃伏聞嶺東數邑關北數邑猶有不足之歎云未知其間果已得雨而以此爲泄泄矣濟恭曰左相數日內當還朝云誠幸矣上曰然矣濟恭曰禁衛大將金持默單子旣書進字賓廳禮數亦爲來參而以日前記過事惶悚不敢登筵云矣上曰後日賓對時則使之登對可也上曰向者加設別軍官咸正禧事何以則爲好耶大抵呈納御筆者事涉干恩固不必擧論於賞典而至於正禧所納則煌煌寶墨不可比同於尋常恩數且其時效勞可謂不些故至有別軍官姑先加差之命而渠之來頭所願果云何濟恭曰向者伏聞正禧之言則本以海西之人寓居關西故所願卽是海西邊將云矣上曰伊時受賜者正禧之父云耶濟恭曰果是正禧之父而今已作故云矣上曰正禧爲人果詳明而可以幹事乎濟恭曰爲人極爲精詳矣上曰忠壯忠翊將中差除仍授僉使俾爲拔身之階似好矣濟恭曰正禧聞是未出身者云忠壯忠翊似不得爲之矣上曰然則巡將先爲差下次除僉使好矣柱國曰事關曠絶之恩數宜有別般拔擢之典矣上命書傳敎曰別軍官咸正禧巡將啓下仍令該曹內外職中調用上曰秋判進前頤之進伏上曰日前旕卜等酌處秋判之見以爲何如頤之曰獄案已成生出無路而日昨判付之參互情犯特置次律實出於好生之德意矣上曰今則獄囚得無傳染之慮乎頤之曰近來重囚中酌決者居多故其數已入於三十之內而亦無傳染之患設或有之旣承下敎當有方便移置之道矣濟恭曰頃日前統制使捧未捧狀啓中以舊所非南村永登等三鎭還穀反逋有所論列而三鎭當初反逋或過百餘年或過數十年今則已成鬼錄推尋切族十不存一旣無懲出之方徒致騷擾之患而只以丙午査出懸錄之故不敢諉之於年久刻期督捧略有所捧而其餘則實無升合收殺之勢云矣三鎭邊將旣已遞罷今無可論而但舊所非反逋合各穀二千三百十石卽二去壬戌以後反作二去壬戌之距今洽爲一百十八年矣百年之後追徵鬼錄決非聖世之政軍餉雖重似在勿捧之中南村反逋一千三百二十石零永登反逋一千二百七十石零或在丙戌以後或在丁亥以後近三十年舊還之到今徵督雖曰可矜比之二去壬戌則不可謂非近年此則恐難一皆不捧故敢達矣上曰一竝蕩減可也出擧條濟恭曰頃因丁未使行禁紋被捉罪人允得妻擊錚原情嚴査決處後狀聞之意自刑曹覆啓分付矣今於該曹啓目粘連平安監司鄭昌聖狀本以事係邊禁請令廟堂稟處而取見其狀辭則枚擧各人等所供以爲刷馬驅人金衆望德犯禁之罪今旣一一輸款更無隱情之可覈一依新頒事目考律正罪而奴允得則果爲衆望德之所欺雖無同情之實狀未經搜檢之燕卜莫知某物之渾入則固當開褁審視然後始可受之而只憑衆望德之言無雖遞受而遞傳畢竟現捉則其爲罪犯有難輕議爲辭矣金衆望德紋緞犯禁渠已自服而旣不先斬後啓則似當捧結案待時正罪允得不過爲衆望德所欺雖無同情之事事係邊禁刑配似不可已至於槍軍李首陽田興丁尤不必深罪而新道臣結辭不爲擧論似或自營門已爲勘放此則不當覆奏矣上曰刑判之意何如頤之曰事係邊禁罪關極律若不卽其地施法終至上聞於朝廷則不可不捧結案待詳覆正法矣上曰依爲之允得使灣尹嚴刑放送可也出擧條濟恭曰頃見平安兵使趙圭鎭狀啓則本營宿通錢九萬餘兩內所捧爲六萬兩而未捧三萬餘兩以其指徵無處姑未收捧云本營財貨俱是緩急所須所捧六萬之數亦自不些而若以錢留置則後至者安知不又復放債除用利條而使公貨歸之於依舊逋欠之境乎若然則不特前功可惜大關防軍需必有莫可收拾之患寧不寒心臣意則先捧六萬之數竝爲換銀樁置於藥山山城非狀聞則無敢開封一如臣前日所奏之意更爲嚴飭而若其換銀之際爲監色所欺以粗劣六七星之類苟然充數則其罪自歸帥臣雖於歲久之後考其年條則該帥之爲某某自可知之各別盡心之意預加申飭至於未捧三萬餘兩旣無可徵之處則無罪而可哀者非鄰里與族黨乎尹鐸損戶之義決不當如此使日後繼此而爲帥臣者撙節用度一年之內限一萬兩自備以補則不過三四年自當盡充於窮民足可爲再生之恩在軍需庶得免永失之患矣上曰依爲之六萬數之督捧可謂勤矣其中萬數之自備亦足嘉乃不負差遣之本意拘於指徵無處之餘數不必許久仍置時任兵使趙圭鎭今日政內移餘數之徒擁鬼錄貽弊隣族莫若及今大釐正時須卽收殺指徵無處條三萬兩文券待新舊兵使交龜時特爲付丙軍需莫重且有年前本道監營已例十萬兩營用卿以道伯猶且對揚德意況蕩減之數不及彼軍需所重又如此不可不速卽充補而聞於訓將言除非別般努力非所擬議云道伯體重尙爲債政有特簡差送之已例且前郡守李胤馥上疏盛陳關防之弊問于該閫之後前帥臣狀辭太草草原狀啓勿施仍令新帥臣細入商量旁採物議更令條列狀聞大抵耳剽不如目親局外不如道內曾經將臣之閑遊者時或當送此等處實合器使之方豈直爲債政一事平閫見窠拔例擇差今日議薦可也出擧條上曰兵使俸廩能辦每歲萬兩而可以充補乎諸宰中如有曾經平兵人各陳所見可也柱國曰兵營月俸不過爲四千餘兩而公用應下殆近三千所餘不過千餘以此僅備私用苟非不挈家眷除却私用之人則一年萬兩之自備充補勢固難諧矣濟恭曰將臣所奏平閫排朔之一月四千云者誠誤矣臣之莅任屬耳尙能記得其營況所謂排朔所餘果不過千兩錢而又有卄同木則訓將云云豈非誤認耶柱國曰錢穀之嬴縮無常雖未知其間變革之如何而臣之再次待罪於該營時則果是四千兩排朔而公用者四分三矣排朔則不過千餘兩故以此無以需用劃得耗米千餘石又有排朔外白木二十同爲歲饌之資訓將似未及記有矣上曰此兵使之莅任今爲幾月乎濟恭曰已過周歲矣上曰曾經將任中有高潔自許者且近頗閑在姑授西閫俾責來效無妨乎濟恭曰此人素著廉白若置西閫則果得人矣命書傳敎曰兵判以兼帶提擧出往金浦地今日內勢難行政平安兵使趙圭鎭內擬傳敎姑勿頒布政官牌招開政上曰彼承宣善筆云然乎濟恭曰然矣上曰除承宣凡爲幾次乎有大曰未能詳記而屢蒙恩除矣濟恭曰日前傳敎爲慮罪囚之薰染時疾至令保授雖死囚之至冥頑者寧不感泣又聞方使刑判另加審理臣於秋曹訊囚竊有所一欲上聞者故敢此仰達矣凡於日次開坐之時所謂死囚無論其數之至於二十三十一時竝列一時下杖惟以速速準次爲主而爲堂上者不知何囚之爲某名不知何囚之因某罪默然坐視初不發一辭問詰設使死囚欲爲承款實無暇隙此無他月六訊問旣有法制則五日之內一番開坐亦且未易其勢必於一日之內忙忙修啓可免不職之罪故也臣意則日次法式不當如此使堂上閱其文案面各詰問一日之內雖止三數亦無不可而但若此則月六訊問之規恐有所妨俯詢刑官悉陳所見好矣上曰時任刑判及曾經刑判各陳所見可也頤之曰日次訊推專爲盤覈得情而一月六次明有定式一皆發問則許多罪囚實無當日中擧行之勢故已成謬例一時竝擧事之無實誠如大臣所奏今若如法鉤詰則當月之內無故之日甚尠六次行推恐難如式此甚掣礙矣華鎭曰推覈罪囚何等嚴重而無論多寡加刑修啓不踰開坐日故致有此乖法無實之擧若於日次三堂各坐分訊則猶可爲盤覈之道而許多罪囚必欲於當日內畢推則又復如前襲謬恐無矯革之效矣柱國曰刑曹六次訊囚之法何等嚴重而不計多寡一時竝擧專以速速準次爲主至於盤覈之道未免疎漏事之無實誠如大臣所奏臣意則不必以當日內修啓一日之內未盡推覈則雖明日擧行施至二三日務盡精覈之道似好矣昌順曰秋曹日次訊囚之法誠如大臣所奏非但刑官未暇起疑發問罪囚雖有稱冤納供亦不收錄只以與前推無加減預修文書依例入啓有乖欽恤之意若欲三堂分訊則亦非會同之義此後則勿拘日限遲速罪囚多寡詳詰盤覈隨供修啓鱗次入呈則似無如前之弊矣尙集曰臣於本曹未嘗行日次開坐而槪聞罪囚訊問之時初無片言盤覈竝加一時拷掠者揆以獄體誠爲未安今聞應問在囚人不過十餘名云雖使之一一推覈此特半晌間事耳今後則不必以當日內畢推修啓爲意反覆鉤詰俾盡審克之義恐好矣上曰聞甚駭然旣聞之後宜卽釐正此後無或如前一時竝行當日內如難畢推雖至翌日又翌日次次擧行文書亦爲次次修入事定式可也出擧條濟恭曰近來松政解弛柴駄之入東南城門者肆然以生松枝作束而不聞有誰何者至於上游柴商以松作爲榾柮全般束泊於京江者有之云實前所不敢而今乃有之之事此無他軍門則只管四山松禁京兆則松政之付於軍門以後禁松非其責故道路之上船泊之中以松爲柴者主察無人以致禁防之日就疎闊事甚駭然此後則申飭京兆嚴加禁斷俾無如前放肆之弊恐宜矣上曰依爲之出擧條濟恭曰萊城君鄭期遠卽宣廟朝死節之臣當壬辰亂初哭訴皇朝勳勞實多及與天將楊元同守南原城城陷之日元潰圍逃去期遠不屈死之宣廟旣命贈職又命旌閭又入於南原祠又載於三綱行實而以其子孫在鄕尙不得易名故判書李墍亦宣廟朝名臣壬癸之際爲國效勞位至冢宰而律己淸嚴入淸白吏選此亦合施節惠之典而至今未遑矣兩臣子孫屢以此懇乞於臣百年以前之人雖法當諡者非大臣陳白不得諡故敢此仰達矣上曰特竝爲之可也出擧條濟恭曰近來耆老所財力匱竭而養老之需無以繼用事甚可悶若貸賑廳錢千兩則庶可爲目下救急而其所還報就賑廳年例送來本司之錢年除二百之數則五年之內可得收殺有司堂上具允鈺屢以此送言故敢此仰達矣上曰依爲之出擧條奏事訖濟恭就座上曰諸宰稟事可也頤之曰臣首尾推覈明知其事情故先此仰達矣勳府印僞造罪人李亨秀卽交河流民而以窮困之故騙取京民朴世寬百餘兩錢被其督推還償無路謂之圖出導長帖文乃以踏印一張小紙傳給世寬臣取見其印跡則決非篆刻造成乃是木片瓦礫之塗踏者也日前濟民金鍾輔旣被減等之特恩此亦與此一般而無論木片與瓦礫旣是僞造則罪固當死而獄情如此第此仰達矣上曰右相之意何如印跡不明者先朝多有傅生之處分矣濟恭曰旣已結案則當入啓覆中矣上曰審理時抄出以稟可也昌順曰顯陵穆陵崇陵惠陵丁字閣及碑閣有略干滲漏處不可不趁卽修改而今番健元陵碑閣修改時令本陵官有從便修改之敎四陵滲漏處只是簷外依健元陵修改時例令各其本陵官依此擧行而物力則令該曹磨鍊輸送何如上曰依爲之出擧條上曰臺臣進前傳啓可也𡊠進前奏曰諫院不備三司合啓兩司合啓不得爲之只以府啓擧行矣上曰唯𡊠曰請大靜縣爲奴罪人金壽賢依律處斷上曰不允出擧條𡊠曰請興陽縣爲奴罪人河翼龍亟令王府設鞫得情快正王法上曰不允出擧條𡊠曰請還寢李魯春絶島安置之命亟令王府設鞫嚴問期於得情上曰不允出擧條𡊠曰請罪人寧鎭亟令王府設鞫嚴問期於得情上曰不允出擧條𡊠曰請荐棘罪人時偉亟令王府更加嚴鞫究覈得情快正王法上曰不允出擧條措語竝見上上曰故判書宋言愼家所奉宣廟御筆其家子孫因前提調尹熟來納故欲視卿等而未果矣見方奉安於內閣檢校直提學奉往賓廳使大臣敬覽其子孫言于尹塾以爲上來奉往而奉往時使之給馬櫃子外袱甚單薄改造以給可也有防承命先退上曰奉覽御筆宋言愼際遇可知其隆重而見其家狀亦可謂賢宰相矣合有易名之典而至今未就或因子孫殘微而然耶其家狀安鼎福製之云無乃其姻親間耶濟恭曰臣則素昧其爲誰家矣次對訖命諸臣先退濟恭等以次退出上曰同副承旨入侍出榻敎賤臣承命出與同副承旨洪仁浩偕入進伏命書榻敎曰摠管中時帶亞將人許遞前望單子入之仁浩曰輪對官來待矣上曰使之入侍可也鳳顯承命出傳上曰何不趁早微稟耶仁浩曰俄因司謁微稟矣上曰然則是中官輩遲滯矣仍命書榻敎曰當該中官崔鳳佐金允謙令該府拿問處之上曰輪對官宜卽待令於閤門近處而入侍有命尙不登筵誠極駭然仍命書榻敎曰輪對官竝拿處命退承史以次退出